钦定古今图书集成/明伦汇编/官常典/第360卷 > 张慎言
## 钦定古今图书集成/明伦汇编/官常典/第360卷 > 张慎言

按《明外史》本传：“慎言，字金铭，阳城人。祖昇，河南参政。
慎言举万历三十八年进士，除寿张知县，有能声。调
繁曹县，出库银籴粟备赈，连值荒岁，民赖以济。泰昌
时，擢御史，劾罢顺天府丞刘蔚，太常少卿宫应震，光
禄少卿刘光复。时方会议三案，慎言言：‘皇祖召谕百
工，不究张差党与，所以全父子之情。然必摘发奸谋，
所以明君臣之义。至先皇践阼，蛊惑之计方行，药饵
之奸旋发。崔文昇投凉剂于积惫之馀，李可灼进红
丸于大渐之际，法当骈首，恩反赐金。谁秉国成，一至
此极。若夫鼎湖再泣，宗庙之鼎鬯为重，则先帝之簪
履为轻，即神庙之郑妃且先徙以为望，选侍不即移
宫，计将安待’？”无何，贾继春以请安选侍被谴，慎言抗
疏救之。帝怒，夺俸二年。天启初，出督畿辅屯田。言：“天
津、静海、兴济间，沃野万顷，可垦为田。近同知卢观象
垦田三千馀亩，其沟洫庐舍之制，种植疏濬之方，犁
然具备，可仿而行。”因列上官种、佃种、民种、军种、屯种
五法。又言：“广宁失守，辽人转徙入关者不下百万。宜
招集津门，以无家之众，垦不耕之田，于计为便。”诏从
之。尝疏荐赵南星劾冯铨，铨大恨。五年三月，慎言已
假归。铨属曹钦程论劾，诬盗曹县库银三千。遂下抚
按征赃，编戍肃州。庄烈帝即位，赦免。崇祯元年起故
官。会当京察，请先治媚珰者附逆之罪，其他始付考
功。报可。旋擢太仆少卿，历太常卿、刑部右侍郎。谳耿
如杞狱，不称旨，并尚书韩继思下吏，寻落职归。久之，
召为工部右侍郎。国用不支，廷议开采、鼓铸、屯田、盐
法诸事。慎言屡疏陈，奏悉根本计。大学士杨嗣昌议
改府、州、县佐为“练备、练总。”慎言以更制事大，历陈八
议，其后卒不能行。由左侍郎迁南京户部尚书，七疏
引疾，不允。寻改南京吏部尚书，掌右都御史事。十七
年三月，京师陷。五月，福王即位南京，命慎言理部事。
上《中兴十议》：曰《节镇》、曰《亲藩》，曰《开屯》、曰《叛逆》、曰《伪命》、
曰《褒恤》、曰《功赏》、曰《起废》、曰《惩贪》、曰《漕税》。皆嘉纳。时大
起废籍，慎言荐吴甡、郑三俊，命甡陛见。三俊不许，大
学士高弘图所拟也。勋臣刘孔昭、赵之龙等一日朝
罢，群诟于廷，指慎言及甡为奸邪，叱咤彻殿陛。给事
中罗万象言：“慎言平生具在，甡素有清望，安得指为
奸邪？”孔昭等伏地痛哭，谓慎言举用文臣不及武臣；
嚣争不已。又疏劾慎言，极诋三俊；且谓慎言当迎立
时阻难肆辨，怀二心；乞寝甡陛见命，且议慎言欺蔽
罪。慎言疏辨，因乞休。万象又言：“首膺封爵者，四镇也；
新安京营又加二镇衔，何尝不用武！年来封疆之法，
先帝多宽武臣；武臣报先帝者安在？《祖制》以票拟归
阁臣、参驳归言臣，不闻委勋臣以纠劾也。使勋臣得
兼纠劾，文臣可胜逐哉！”史可法奏：“慎言疏荐无不当，
诸臣痛哭喧呼，灭绝法纪；恐骄弁悍卒益轻朝廷。昔
主辱而臣死、今主死而臣生，凡在臣工谁无罪？文臣
固多误国，武臣岂尽矢忠？”御史王孙蕃言：“用人吏部
职掌，奈何廷辱冢宰？”弘图等亦以不能戢和，文武各
疏乞休，俱不允。甡既不出，慎言力乞休，得请，加太子
太保，荫一子。山西尽陷于贼，慎言无家可归，流寓芜
湖、宣城间。国亡后，疽发于背，戒勿药，卒，年六十九。慎
言少丧二亲，鞠于祖母。及为御史，讣闻，引义乞归，执
丧三年以报。子履旋，举崇祯十五年乡试。贼陷阳城，
叹曰：“吾父决不为乱臣，吾岂为贼子！”遂投崖死。事闻，
赠御史。